作者:王績
標題:在京思故園見鄉人問
內容:旅泊多年歲，老去不知回。忽逢門前客，道發故鄉來。斂眉俱握手，破涕共銜杯。殷勤訪朋舊，屈曲問童孩。衰宗多弟侄，若個賞池臺。舊園今在否，新樹也應栽。柳行疏密佈，茅齋寬窄裁。經移何處竹，別種幾株梅。渠當無絕水，石計總生苔。院果誰先熟，林花那後開。羈心只欲問，為報不須猜。行當驅下澤，去剪故園萊。